En mand er fundet død, sandsynligvis efter at have været druknet, i et vådområde, tæt på Aalborg Vandski Klub ved Hvorup. Det oplyser vagtchef ved Nordjyllands Politi Mogens Hougesen. - Der er tale om en mand, der er fundet liggende en i grøft, afgået ved døden. Men der er umiddelbart ikke sket noget mistænkeligt. Jeg har ikke alle detaljer endnu, men manden er identificeret, og vi er i gang med at finde pårørende til ham, siger Mogens Hougesen. Vagtchefen fortæller, at manden måske er faldet i grøften og er druknet. Nærmere undersøgelser skal nu afklare, præcis hvad der er sket med manden. Mogens Hougesen oplyser, at dødsårsagen bliver fastslået i morgen.
En mand er fundet død, men intet tyder på, at der er sket en forbrydelse, vurderer politiet.